Author: Peter
Last saved by: ivana.dubova
Company: urad

Predkladacia správa

	Návrh zákona o obchodnom registri a o zmene a doplnení niektorých zákonov (ďalej len “zákon o obchodnom registri”) sa predkladá v rámci plnenia uznesenia vlády Slovenskej republiky č. 280/2003, ktorým bol schválený materiál “Návrh opatrení na zefektívnenie obchodného registra”. Uvedeným uznesením vlády Slovenskej republiky bola podpredsedovi vlády a ministrovi spravodlivosti v časti B. 1. uložená úloha predložiť do 30. júna 2003 návrh zákona o obchodnom registri a registračnom konaní.

Predloženie návrhu zákona o obchodnom registri v širších súvislostiach vychádza aj z Programového vyhlásenia vlády Slovenskej republiky, podľa ktorého má vláda vytvoriť predpoklady pre zefektívnenie práce v obchodnom registri, vrátane legislatívneho a technického zabezpečenia obchodného registra, smerujúceho k možnosti podávania návrhov na zápis do obchodného registra v elektronickej forme, a to v rámci komplexného prístupu k vykonávaniu inštitucionálno-organizačných zmien v súdnictve vedúcich k zrýchleniu súdneho konania. 

Potreba prijatia predkladaného návrhu zákona okrem plnenia úloh vyplývajúcich z vyššie uvedených materiálov vychádza tiež z požiadaviek vyplývajúcich z procesu harmonizácie slovenského právneho poriadku s právom Európskej únie a požiadaviek podnikateľskej sféry na zefektívnenie práce obchodného registra.

	Cieľom návrhu zákona o obchodnom registri je zabezpečenie maximálnej možnej aktuálnosti a dostupnosti údajov v obchodnom registri. Uvedený cieľ sa návrh zákona o o obchodnom registri usiluje dosiahnuť zapracovaním týchto základných princípov:

•	ponechanie agendy vedenia obchodného registra v právomoci súdov,
•	zmena samotného charakteru registračného konania, keďže “registrácia” v zmysle návrhu zákona o obchodnom registri nemá povahu občianskeho súdneho konania, ale spadá pod inú činnosť súdu podľa siedmej časti Občianskeho súdneho poriadku,
•	vylúčenie subsidiárneho použitia Občianskeho súdneho poriadku na registráciu údajov v obchodnom registri a ukladanie listín do zbierky listín,
•	preskúmavanie návrhu na zápis a jeho príloh najmä z formálneho hľadiska, tzn., že súd skúma len úplnosť podaného návrhu, vrátane jeho príloh, súlad údajov uvedených v návrhu s údajmi vyplývajúcimi z príloh, ako aj splnenie ďalších zákonom taxatívne vymedzených podmienok (najmä v prípade prvých zápisov obchodných spoločností a družstva, ako i niektorých ďalších zápisov s konštitutívnym účinkom),
•	vyňatie agendy registrácie a ukladania listín do zbierky listín z rozhodovacej činnosti sudcov a prenesenie jej vybavovania na vyšších súdnych úradníkov,
•	garantovanie práva navrhovateľa na podanie opravného prostriedku zakotvením možnosti podania námietok proti nevykonaniu zápisu navrhovaných údajov, o ktorých bude rozhodovať sudca v občianskom súdnom konaní podľa príslušných (novelizovaných) ustanovení Občianskeho súdneho poriadku,
•	formalizácia návrhov na zápis do podoby formulárov a ustanovenie presného zoznamu príloh, ktorými je potrebné návrh na zápis doložiť,
•	ustanovenie fixnej lehoty na vykonanie zápisu.

	Návrh zákona je v súlade s právom ES/EÚ, ako to preukazujú doložka zlučiteľnosti a tabuľky zhody návrhu zákona s právom ES/EÚ, s Ústavou Slovenskej republiky a inými zákonmi.
 
	Návrh zákona o obchodnom registri nebude mať dopad na verejné financie, zamestnanosť ani na životné prostredie.

	Vzhľadom na predmet úpravy zákona o obchodnom registri nebolo potrebné jeho prerokovanie na plenárnom zasadnutí Rady hospodárskej a sociálnej dohody Slovenskej republiky.

	Medzirezortné pripomienkové konanie k návrhu zákona o obchodnom registri sa uskutočnilo v dňoch 22. 5. 2003 až 11. 6. 2003. V rámci neho bol návrh zákona zaslaný spolu 63 pripomienkujúcim subjektom, vrátane všetkých povinne pripomienkujúcich subjektov a všetkých krajských a registrových súdov.

	Zásadné pripomienky k návrhu zákona o obchodnom registri, ktoré bolo v zmysle Legislatívnych pravidiel vlády Slovenskej republiky potrebné prerokovať v rozporovom konaní, vzniesli Ministerstvo financií SR, Ministerstvo vnútra SR, Národná banka Slovenska a Generálna prokuratúra SR. 

	Zásadné pripomienky Ministerstva financií SR, Ministerstva vnútra SR a Národnej banky Slovenska sa podarilo odstrániť na rozporovom konaní, ktoré sa uskutočnilo dňa 18. 6. 2003 na Ministerstve spravodlivosti SR. V rovnaký deň a na rovnakom mieste sa uskutočnilo aj rozporové konanie na prejednanie zásadných pripomienok Generálnej prokuratúry SR. Rozpory s Generálnou prokuratúrou SR sa však nepodarilo odstrániť. 

	Z uvedeného dôvodu sa na Ministerstve spravodlivosti SR dňa 26. 6. 2003 uskutočnilo druhé rozporové konanie s Generálnou prokuratúrou SR, ktoré viedli generálny prokurátor SR a štátna tajomníčka Ministerstva spravodlivosti SR. Obe zúčastnené strany vykonali všetko preto, aby sa odstránili existujúce zásadné rozpory. Tento cieľ sa však nepodarilo dosiahnuť, keďže Generálna prokuratúra SR zotrváva v otázke princípov fungovania obchodného registra na inom filozofickom prístupe, z ktorého vyplývajú uvedené zásadné rozpory.

	Návrh zákona o obchodnom registri sa z tohto dôvodu vláde Slovenskej republiky a Legislatívnej rade vlády Slovenskej republiky predkladá so zásadnými rozpormi s Generálnou prokuratúrou SR.

	V rámci článku II návrhu zákona, ktorý obsahuje návrh zmien a doplnení Obchodného zákonníka, sú obsiahnuté body 35 a 36 predstavujúce návrh na zmenu tých ustanovení uvedeného právneho predpisu, ktoré vyplývajú zo zapracovania smernice Európskeho parlamentu a Rady č. 2000/35/ES o boji proti omeškaným platbám v obchodných transakciách do nášho právneho poriadku. Z obsahového hľadiska bol uvedený návrh pôvodne obsahom samostatného návrhu zákona, ktorým sa mal meniť a dopĺňať Obchodný zákonník a ako taký samostatne prešiel aj medzirezortným pripomienkovým konaním a bol prerokovaný v Legislatívnej rade vlády Slovenskej republiky. Tá ho vrátila predkladateľovi návrhu zákona na prepracovanie. Keďže je v súčasnosti tomuto orgánu vlády Slovenskej republiky predkladaný návrh zákona o obchodnom registri, ktorý v sebe obsahuje aj návrh na zmenu a doplnenie Obchodného zákonníka, rozhodol sa predkladateľ návrhu tohto zákona spojiť oba návrhy na zmenu a doplnenie Obchodného zákonníka do jedného a predložiť ich vláde Slovenskej republiky a Legislatívnej rade vlády Slovenskej republiky súčasne.